# **DECIZIA ETAPEI DE ÎNCADRARE**

## Nr. din .04.2019

Ca urmare a solicitării de emitere a acordului de mediu adresate de **S.N.G.N. ROMGAZ SA – SUCURSALA MEDIAŞ** din Mediaş, str. Gării, nr.5, judeţul Sibiu, înregistrată la APM Suceava cu nr. 1002 din 01.02.2019, în baza:

* **Legii nr. 292/2018** privind evaluarea impactului anumitor proiecte publice şi private asupra mediului;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**, cu modificările şi completările ulterioare,
* ***Directivei 2014/52/UE a Parlamentului Uniunii Europene şi a Consiliului din 16.04.2014 de modificare a Directivei 2011/92/UE privind evaluarea efectelor anumitor proiecte publice şi private asupra mediului*,**

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei Comisiei de Analiză Tehnică din data de 05.04.2019, că proiectul **“Refacere traversări cursuri de apă cu conducte Romgaz, județul Suceava – conductă aducție gaze sondele 905, 920 Frasin”,** propus a fi amplasat în localitatea Bucșoaia, oraș Frasin, jud. Suceava, nu se supune evaluării impactului asupra mediului.

 Justificarea prezentei decizii:

 I. Motivele pe baza cărora s-a stabilit neefectuarea evaluării impactului asupra mediului sunt următoarele:

**a)** *dimensiunea şi concepţia întregului proiect -* proiectul se încadrează în prevederile Legii nr. 292/2108 privind evaluarea impactului anumitor proiecte publice şi private asupra mediului anexa nr.2, la pct.13, lit.a – orice modificări sau extinderi ale proiectelor;

Lucrările propuse se situează în extravilanul localităţii Bucşoaia, oraş Frasin, judeţul Suceava.

Amplasamentul analizat este localizat la distanţa de 8 km faţă de ROSCI 0365 Râul Moldova între Păltinoasa şi Ruşi şi 12,5 km faţă de ROSPA 0089 Obcina Feredeului.

Din punct de vedere hidrografic, investiţia propusă se situează în bazinul Hidrografic Siret, râul Moldova, cod cadastral XII.1.40.

Lucrările se vor desfăşura pe teren având categoriile de folosinţă: silvic (fără defrişare), neproductiv (curs de apă de suprafaţă) şi păşune situat în extravilanul localităţii Bucşoaia, oraş Frasin, judeţul Suceava.

Suprafaţa de teren care se va ocupa temporar pentru realizarea investiţiei este de 4428 m2şi reprezintăculoarul de lucru necesar montării conductei.

La finalul lucrărilor de montaj-construcţii, terenul ocupat temporar va fi redat la categoriile de folosinţă avute iniţial.

Lucrările propuse constau în:

* + montaj conductă de transport gaze cu diametrul de 8” şi lungimea de 463 m în zona râului Moldova. Conducta se va cupla în conducta existentă a sondei 905 Frasin cu diametrul de 2 7/8” (utilizată iniţial pentru exploatarea sondei 920 Frasin), va traversa râul Moldova, un drum de exploatare pietruit iar punctul final de cuplare va fi la staţia de uscare gaze Frasin. Conducta va asigura transportul producţiei de gaze de la sonda 905 Frasin iar după finalizarea sondelor 907 şi 911 Frasin şi producţia acestora. Din acest motiv a fost stabilită mărirea diametrului conductei actuale de la 2 7/8” la 8”;
	+ realizare apărări locale pe ambele maluri ale râului Moldova cu gabioane în lungime lungime de 68,00 m mal stâng şi 128 m mal drept.

**Descriere lucrări de construcţii – montaj conductă**

Conducta de gaze se va monta îngropat, în şanţ deschis la adâncimea 1,1 m faţă de generatoarea superioară a conductei, iar la traversarea râului Moldova conducta se va monta la minim 0,5 m faţă de afuierea generală (2,3 m faţă de cota talveg).

 Succesiunea operaţiilor realizate în perioada de construcţii - montaj sunt:

* predarea-preluarea traseului de către proiectant la constructor în prezenţa beneficiarului, pe baza unui proces verbal de predare-primire;
* detectarea de la suprafaţa solului a traseelor de conducte sau cabluri metalice ce pot intersecta traseul predat;
* realizarea culoarului de lucru pentru conducta proiectată cu decopertarea stratului vegetal, acolo unde natura terenului o impune;
* procurare material tubular;
* curăţare material tubular;
* transportul ţevilor izolate în teren;
* săparea şanţului cu sprijinirea de maluri unde este cazul şi depozitarea pământului în partea opusă ţevilor;
* sudarea conductei pe tronsoane şi asamblarea lor în fir sau sudarea în fir continuu;
* verificare calitate cordoane de sudură şi emitere certificate de calitate;
* întregire izolaţie anticorozivă exterioară a ţevilor (la sudura tronsoanelor de conductă) în teren înainte de lansarea în şanţ;
* verificare calitate izolaţie înainte de lansarea în şanţ (măsurare cu defectoscopul cu scântei);
* lansarea tronsoanelor în şanţ;
* asamblare în fir continuu prin sudarea tronsoanelor între ele (la montajul pe tronsoane);
* verificarea calităţii cordoanelor de sudură de racordare (tie-in) şi emitere certificate de calitate;
* întregirea izolaţiei anticorozive în zona sudurilor de poziţie, după pregătirea prealabilă a locului de aplicare;
* verificarea cu detectorul a continuităţii izolaţiei anticorozive şi remedierea defectelor; întregirea izolaţiei anticorozive în zona sudurilor;
* astuparea parţială a traseului conductei cu excepţia îmbinărilor sudate
* curăţirea interiorului conductei;
* proba de rezistenţă hidraulică şi înregistrarea pe diagramă a probei;
* proba la etanşeitate la presiunea de lucru;
* astuparea şanţului în fir curent;
* verificare calitate izolaţie după îngropare (metoda injecţie curent)
* recepţia preliminară şi cuplarea conductei noi la tronsoanele de conducte existentă;
* verificarea sudurilor de cuplare (trust welds);
* întregirea izolaţiei la suduri;
* astupare excavaţie în punctele de cuplare şi reamenajare teren;
* pregătirea pentru punerea în funcţiune a conductei împreună cu reprezentantul ROMGAZ;
* recepţia la terminarea lucrărilor de execuţie;
* recepţia punerii în funcţiune a capacităţilor de producţie, care se face la terminarea probelor tehnologice, şi verificarea existenţei condiţiilor pentru exploatare normală.

Conducta de transport gaze va avea următoarele caracteristici:

* Lungime totală: 463 m, din care:
* 4 m, teren silvic;
* 283 m, la subtraversare râu Moldova;
* 142 m, păşune primăria oraşului Frasin;
* 34 m, curţi – construcţii, incintă staţie uscare gaze Frasin.
* Material: ţeavă preizolată din oţel laminat la cald, fără sudură, L245N;
* Diametru: 8” (219,1 mm), cu grosimea de perete de 12,5 mm;
* Debit de gaze: 390.000 Sm3/zi;
* Presiune nominală: 64 bar.

Având în vedere că lucrările de traversare a râului Moldova se vor executa subteran în soluţia săpăturii în şanţ deschis, pe toată perioada de execuţie a lucrărilor în albie se va amenaja şi menţine în funcţiune un dig provizoriu de deviere a apelor. Acesta se va executa din materiale locale rezultate din excavaţii şi va avea o secţiune trapezoidală 8,30 x 2,00 m cu înălţimea de 2,00 m. După terminarea lucrărilor digul va fi dezafectat şi terenul se va aduce la configuraţia iniţială.

**Descriere lucrări de construcţii apărări locale de mal**

Pentru protejarea malurilor în zona subtraversării a fost prevăzută câte o apărare locală de mal în lungime de 68,00 m mal stâng şi 128 m mal drept.

Apărarea de mal stâng va fi constituită dintr-o saltea de gabion 7,00 x 5,00 x 0,30m un gabion tip I cu dimensiunile 2,50 x 4,00 x 1,00 m şi 1 gabion tip II cu dimensiunile 2.00 x 5.00 x 1.00 m.

Apărarea de mal drept va avea la baza aceeaşi saltea de 7,00 x 5,00 x 0,30m peste care se montează în trepte un gabion 2,50x4,00x1,00m, un gabion 2,00x5,00x1,00m şi 2 gabioane tip 3 cu dimensiunile 1,50x4,00x1,00m.

Pentru protejarea plasei de sârmă zincată a gabioanelor se va executa la extradosul apărării betonarea acestora pe toată înălţimea cu beton C12/15. Pe toată înălţimea zidului de gabion se vor realiza barbacane din ţeavă PVC Dn50 mm pozate la o distanţa de 2,00 m interax.

Pentru umplerea gabionului se va folosi piatră brută sort >100-150mm, iar pentru salteaua de gabion piatră brută sort 70-100mm.

După realizarea umpluturii de piatră a gabioanelor se va poza în spatele zidului un geosintetic madritex 200 (sau similar), după care se pot realiza umpluturile în spatele zidului de gabioane. Geosinteticul poate fi montat şi în carcasa gabioanelor înainte de umplerea acestora cu piatră brută. Carcasele gabioanelor se vor executa pe mal (la uscat), după care vor fi poziţionate la cota şi în final să se realizeze umplutura de piatră brută .

Cota de montaj la extradosul saltelei de gabion a fost stabilită la nivelul talvegului respectiv 487.93 m iar coronamentul apărării va fi la cota de 491.93 m .

*Modul de asigurare al utilitatilor:*

# LUCRĂRI NECESARE ORGANIZĂRII DE ŞANTIER

Lucrările pregătitoare pentru amenajarea organizării de şantier sunt:

* se stabileşte şi delimitează perimetrul organizării de şantier, în incinta staţiei de uscare gaze, în funcţie de dotările firmei constructoare, cu acordul beneficiarului;
* se realizează aprovizionarea cu materiale şi piese, în cantităţile şi de calitatea cerută prin proiect, astfel încât să se asigure începerea şi continuitatea lucrărilor;
* se asigură utilajele şi dispozitivele necesare;
* se asigură forţa de muncă specializată;
* se realizează căile de acces şi platforma de depozitare a materialelor;
* se realizează împrejmuirea terenului aferent organizării de şantier cu banda de delimitare.

Execuţia lucrărilor de organizare de şantier poate avea impact negativ prin: modificări în structura solului datorat traficului utilajelor, emisiile de particule solide (praf) rezultate pe timpul lucrărilor de terasamente, noxele chimice şi pulberile în suspensie provenite de la vehiculele/utilajele ce realizează lucrările (traficul de şantier), transportul materialelor şi generarea de deşeuri pe perioada de execuţie a proiectului.

 Conform criteriilor de selecţie din Anexa 3 la Legea nr. 292/2018 privind evaluarea impactului anumitor proiecte publice şi private asupra mediului:

**b**) *cumularea cu alte proiecte existente şi/sau aprobate*:

În vecinătatea amplasamentului propus, se desfăşoară activităţi de exploatare a gazelor naturale, care nu au impact asupra componentelor de mediu în condiţii de funcţionare normală.

Proiectele planificate ale S.N.G.N. Romgaz S.A. privind dezvoltarea exploatării gazelor în zonă, instalaţii de suprafaţă sondele 907 şi 911 Frasin nu se vor realiza simultan cu proiectul propus, impactul cumulat fiind nesemnificativ.

Cazul cel mai defavorabil în care efectele pot fi cumulate îl reprezintă începerea execuţiei lucrărilor în acelaşi timp cu lucrările necesare realizării altor investiţii.

În zona de construcţie sau în vecinătatea acesteia, emisiile generate de autovehiculele de transport ar putea deveni un factor perturbator în cazul depăşirii capacităţii unor drumuri secundare şi generării unor concentraţii locale mărite de poluanţi .

În mod obişnuit impactul negativ asupra aerului, este temporar, reversibil şi prezintă intensitate relativ mică.

Ponderea emisiilor de poluanţi rezultaţi de la utilajele care vor efectua lucrări de montaj este foarte redusă. Concentraţiile de poluanţi fiind foarte mici, ponderea acestora în efectul cumulativ al emisiilor ce ar putea rezulta în cazul cumulării cu un alt proiect nou este foarte mică.

Realizarea proiectului se va face cu respectarea distanţelor de siguranţă între conducta de transport gaze naturale şi obiectivele existente în zonă (drumuri, LEA, conducte Transgaz, etc.) conform normativelor şi legislaţiei în vigoare.

**c)** *utilizarea resurselor naturale, în special a solului, a terenurilor, a apei şi a biodiversităţii*:

Pentru realizarea lucrărilor de construcţii montaj a conductei, se vor utiliza următoarele:

* nisip pentru pozare conductă cu rol de fixare, protecţie şi distribuire uniformă a sarcinei mecanice: 158,5 m3;
* pietriş pentru refacerea drumului pietruit după montaj conductă: 8 m3;
* apă pentru probele de presiune conductă: 54,8 m3;
* piatră brută pentru apărări de mal: 188 m3 (mal stâng), 2304 m3 (mal drept).

Resursele naturale folosite pe perioada de realizare a proiectului vor fi asigurate de constructor, din surse contorizate.

Pe perioada de funcţionare nu se utilizează resurse naturale.

**d**) *cantitatea şi tipurile de deşeuri generate/gestionate*:

Deşeurile rezultate pe perioada de execuţie a lucrărilor de construcţii – montaj

|  |  |  |  |
| --- | --- | --- | --- |
| **Nr. crt.** | **Tip deşeu** | **Cod deşeu** | **Cantitate estimată** |
| 1 | deşeuri metalice (resturi conducte, resturi metalice de la sudură, electrozi, sârmă cofraje carcasă gabioane) | 17 04 07 | 500 kg |
| 2 | ambalaje din hârtie şi carton | 15 01 01  | 50 kg |
| 3 | ambalaje din materiale plastice | 15 01 02 | 50 kg |
| 4 | ambalaje din lemn (de la cofraje fundatii) | 15 01 03 | 20 kg |

Toate tipurile de deşeuri rezultate vor fi eliminate de pe amplasament şi depozitate pe baza contractelor încheiate cu firme autorizate.

**e)** *poluarea şi alte efecte negative*:

Sursele potenţiale de poluare în faza de construcţie pentru sol, ape de suprafaţă, biodiversitate pot fi reprezentate de:

* Scurgeri accidentale de carburanţi şi lubrifianţi pe timpul funcţionării utilajelor;
* Gospodărirea neadecvată a deşeurilor.

Efectele negative produse asupra calitătii mediului se pot produce doar în cazuri accidentale. În condiţiile unei organizări şi discipline riguroase a muncii, pe perioada lucrărilor de construcţii- montaj, nu apar efecte poluante asupra mediului înconjurător.

Principalele surse de zgomot şi poluare a factorului de mediu aer sunt reprezentate de utilajele din sistemul operaţional participant (buldozere, excavatoare, macara, autocamioane de transport).

Realizarea investiţiei va avea efecte negative asupra calităţii aerului prin intensificarea traficului pe drumurile de acces datorită emisiilor de gaze de eşapament şi zgomotului.

Utilajele sunt echipate cu motoare termice omologate, care în urma arderii combustibilului lichid, evacuează gaze de ardere specifice (gaze cu conţinut de monoxid de carbon, oxizi de azot şi sulf, particule în suspensie şi compuşi organici volatili) în limitele admise de normele în vigoare.

Întrucât funcţionarea motoarelor este intermitentă şi pentru o perioadă redusă de timp, poluarea produsă de sursele mobile este nesemnificativă.

 **f)** *riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform cunoştinţelor ştiinţifice*:

Având în vedere specificul lucrărilor şi lipsa poluanţilor, accidentele ce pot apărea sunt:

accidente datorate factorului uman,carepot produce:

* disfuncţii asociate pregătirii şi organizării defectuoase a activităţilor de execuţie;
* disfuncţii datorate incompetenţei şi lipsei de informare;
* disfuncţii datorate factorilor externi aleatori.

Accidentele ce pot apărea ca urmare a disfuncţiilor datorate incompetenţei şi lipsei de informare sunt de intensitate şi frecvenţă minimă.

În condiţiile unei organizări şi discipline riguroase a muncii, pe perioada lucrărilor de construcţii- montaj, nu apar efecte poluante asupra mediului înconjurător.

 Funcţionarea conductei nu este influenţată de condiţiile meteorologice din zonă şi deci nu există riscuri privind funcţionarea în perioade cu condiţii meteorologice deosebite (secetă, temperaturi foarte scăzute, inundaţii, alunecări de teren etc.).

Pentru protecţia malurilor, în zona traversării s-au propus lucrări de apărare pe ambele maluri ale râului Moldova.

Pentru prevenirea accidentelor, personalul de execuţie va fi instruit privind măsurile pentru eliminarea pericolelor mecanice şi electrice, pericole datorate conţinutului necorespunzător al sarcinii de muncă (succesiune greşită a operaţiilor, manipulare manuală a maselor), efectuarea de operaţii neprevăzute prin sarcina de muncă; deplasări cu pericol de cădere, omisiuni (omiterea unor operaţii**,** neutilizarea echipamentului individual de protecţie (EIP).

Prin respectarea măsurilor, riscul producerii de accidente este minim.

 **g)** *riscurile pentru sănătatea umană*:

Principalele surse de poluanţi în etapa de execuţie sunt reprezentate de motoarele autovehiculelor şi utilajelor din dotarea firmei constructoare. Poluanţii produşi de aceste surse sunt gazele de ardere (gaze de eşapament) provenite de la motoarele aferente acestora.

Poate fi mentionată prezenţa monoxidului de azot (NO) substanţa ce contribuie la reducerea stratului de ozon şi a metanului (CH4) care impreună cu monoxidul de carbon (CO), au efecte la nivel global asupra deteriorarii mediului, fiind gazele responsabile de producerea efectului de seră.

Influenţa acestor surse de emisii fugitive de pulberi în suspensie şi gaze de ardere este puternic atenuată de suprafaţa redusă de teren necesară realizării lucrărilor de montaj.

 Întrucât funcţionarea motoarelor este intermitentă şi pentru o perioadă redusă de timp, poluarea produsă de aceste surse mobile este nesemnificativă.

 **2. Localizarea proiectului**

a) *utilizarea actuală şi aprobată a terenurilor*: conform certificatului de urbanism nr. 82/11.12.2018 eliberat de Primăria Oraşului Frasin, terenul este situat în extravilanul oraşului Frasin având categoria de folosinţă pădure și pășune.

 Utilizarea terenului necesar realizării proiectului „REFACERE TRAVERSĂRI CURSURI DE APĂ CU CONDUCTE ROMGAZ, JUDEŢUL SUCEAVA - CONDUCTA ADUCŢIE GAZE SONDELE 905, 920 FRASIN” necesită ocuparea temporară a unei suprafeţe de teren de 4428 m2, conform tabelului următor:

|  |  |  |  |
| --- | --- | --- | --- |
| **Nr. Crt.** | **Denumirea proprietarului** | **Suprafata culoar conducta (m2)** | **Categoria de folosinţă** |
| 1 | Ocolul Silvic Frasin | 110 | Silvic - UP IV BELTAG, Ua57D |
| 2 | C.N. Apele Romane | 2843 | Neproductiv |
| 3 | Primăria Oraşului Frasin | 1475 | Păşune - P283 |
| **Suprafaţa totală** | **4428 m2** |

**Realizarea proiectului nu necesită lucrări de defrişare.**

Lucrările propuse se vor realiza exclusiv pe suprafaţa solicitată, cu acordul proprietarilor.

Utilizarea terenului se va face ţinând cont de:

* necesităţile tehnologice cerute pentru amplasarea conductei;
* condiţiile naturale ale ansamblului factorilor de mediu existente înaintea începerii lucrărilor;
* modificările minime ce trebuie să le suporte terenul sub aspect cantitativ şi calitativ pentru a se desfăşura lucrările prevăzute;
* utilizarea unor tehnologii de lucru care să nu afecteze în nici un fel terenul învecinat şi cel închiriat;
* condiţiile de reintegrare corespunzătoare a suprafeţei închiriate în cadrul ansamblului peisagistic al zonei după realizarea lucrărilor.

La finalul lucrărilor de montaj-construcţii, terenul ocupat temporar va fi redat la categoria de folosinţă avută iniţial.

b) *bogăţia, disponibilitatea, calitatea şi capacitatea de regenerare relative ale resurselor naturale ( inclusiv solul, terenurile, apa şi biodiversitatea) din zonă şi din subteranul acesteia*: nici unul din criteriile enumerate nu vor fi afectate de implementarea proiectului propus.

c) *capacitatea de absorbţie a mediulu naturali,acordându-se o atenţie specială următoarelor zone*:

i) zonele umede, zone riverane, guri ale râurilor – nu este cazul;

ii) zonele costiere şi mediul marin – nu este cazul;

iii) zonele montane şi forestiere – nu este cazul;

iv) arii naturale protejate de interes naţional, comunitar, internaţional – nu este cazul;

v) zone clasificate sau protejate confrom legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional-Secţiunea a-III-a zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: nu este cazul.

vi) zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri – nu este cazul;

vii) zonele cu o densitate mare a populaţiei – nu este cazul;

viii) peisaje şi situri importante din punct de vedere istoric, cultural sau arheologic – nu este cazul;

  **3. Tipurile şi caracteristicile impactului potenţial**

a). *importanţa şi extinderea spaţială a impactului (zona geografică şi dimensiunea populaţiei care poate fi afectată)* – lucrările nu vor avea un impact negativ semnificativ asupra factorilor de mediu şi nu vor crea un disconfort pentru populaţie pe perioada execuţiei lucrărilor sau în funcţionare ulterioară;

b) *natura impactului*- va fi cauzat de lucrările de terasamente şi construcţii, cu un impact redus asupra mediului,

c)*. natura transfrontieră a impactului* – lucrările propuse nu au efecte transfrontieră;

d*). intensitatea şi complexitatea impactului* - impactul va fi redus, atât pe perioada execuţiei proiectului, cât şi în perioada de funcţionare.

e). *probabilitatea impactului* – impact redus, pe perioada de execuţie şi în perioada de funcţionare a obiectivului;

f). *debutul, durata, frecvenţa şi reversibilitatea preconizate ale impactului* – impact redus, pe perioada de execuţie şi în perioada de funcţionare a obiectivului, cu reversibilitate certă;

g).*cumularea impactului cu impactul altor proiecte existente şi/sau aprobate*: nu este cazul.

h). *posibilitatea de reducere efectivă a impactului -* prin utilizarea de tehnologii curate, cu impact cât mai redus asupra factorilor de mediu şi asupra populaţiei;

II. Motivele pe baza cărora s-a stabilit necesitatea efectuării/neefectuării evaluării adecvate sunt următoarele:

- proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, deoarece amplasamentul proiectului nu se suprapune cu nicio arie naturală protejată de interes comunitar.

1. Motivele pe baza cărora s-a stabilit necesitatea neefectuării evaluării impactului asupra corpurilor de apă: pentru proiectul propus autoritatea competentă în domeniul gospodăririi apelor A.B.A. SIRET - Bacău a eliberat Avizul de gospodărire a apelor modificator nr. 60 din 20.03.2019 al avizului de gospodărire a apelor nr.77 din 03.04.2018;

Întrucât s-a decis că evaluarea impactului asupra mediului nu este necesară pentru proiectul cu caracteristicile prezentate anterior, se impun următoarele condiţii de realizare a proiectului pentru evitarea sau prevenirea eventualelor efecte negative semnificative asupra mediului:

1. investiţia se va realiza cu respectarea documentaţiei tehnice depuse precum şi a normativelor şi prescripţiilor tehnice specifice realizării proiectului, a legislaţiei de mediu în vigoare şi a avizelor menţionate în certificatul de urbanism nr. 82/11.12.2018 emis de Primăria Orașului Frasin.
2. se vor respecta cu stricteţe limitele şi suprafeţele de lucru, modul de depozitare a materialelor şi a rutelor alese pentru transport.
3. se vor amenaja locuri de stocare în condiţii de siguranţă pentru mediu şi sănătatea umană a deşeurilor ce vor rezulta din executarea lucrărilor şi se va asigura gestionarea corespunzătoare a acestora în conformitate cu prevederile Legii nr. 211/2011. Deşeurile reciclabile colectate pe categorii, conform prevederilor legale, se vor valorifica către firme specializate în colectare/reciclare. Deşeurile menajere se vor colecta şi preda la operatorii locali de salubritate autorizaţi. Ambalajele rămase dupa consumarea chimicalelor sunt recuperate si transportate la magazia de chimicale a contractorului de foraj.
4. nivelul de zgomot generat de desfăşurarea lucrărilor se va încadra în prevederile SR 10009/2017- acustica - limite admisibile ale nivelului de zgomot din mediul ambiant;
5. la finalizarea lucrărilor se vor îndepărta resturile de materiale şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială;
6. se vor lua toate măsurile tehnice şi organizatorice pe toată perioada desfăşurării lucrărilor pentru a nu afecta factorii de mediu, sănătatea şi confortul populaţiei din zona respectivă;
7. se vor obţine toate avizele prevăzute în certificatul de urbanism;

 La finalizarea proiectului, titularul va informa Agenția pentru Protecția Mediului Suceava. APM va efectua un control de specialitate pentru verificarea respectarii prevederilor deciziei etapei de incadrare, conform art. 43 al. 3) din Legea nr. 292/2018 privind evaluarea impactului anumitor proiecte publice și private asupra mediului. Procesul-verbal se anexează și face parte integrantă din procesul-verbal de recepție la terminarea lucrărilor.

 **Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.**

 Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor <LLNK 12004 554 12 2N1 0 47>Legii contenciosului administrativ nr. 554/2004, cu modificările şi completările ulterioare.

 Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

 Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

 Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

 Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

 Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

 Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale <LLNK 12004 554 12 2N1 0 18>Legii nr. 554/2004, cu modificările şi completările ulterioare.

**DIRECTOR EXECUTIV,**

**Vasile OŞEAN**

|  |  |
| --- | --- |
| **Şef Serviciu****Avize, Acorduri, Autorizaţii,** | **Şef Serviciu****Calitatea Factorilor de Mediu,** |
| **Intocmit,** |  |